Алексей Колцов
Размисъл на селянина

Превод от руски: Иванка Павлова, —

chitanka.info

Седна ли да ям,

мисля всеки път:

залъкът горчи,

щом живееш сам.

Момък без късмет:

няма, сиромах,

ни добра жена,

ни приятел стар.

Няма ни пари,

нито топъл дом,

брани и рала,

кон за оранта.

Моят стар баща

с бедност ме дари,

с редкия талант —

сила на юнак.

Нужда похаби

моя хубав дар:

в чужди ниви аз

бях орач, жътвар.

Седна ли да ям,

мисля всеки път:

залъкът горчи,

щом живееш сам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.